REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/195-16

14. novembar 2016. godine

B e o g r a d

ZAPISNIK

ČETVRTE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 30. SEPTEMBRA 2016. GODINE

 Sednica je počela u 14 časova.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Dragomir Karić, Radmilo Kostić, Zoran Bojanić, Ivan Manojlović, Tomislav Ljubenović, Dejan Nikolić, Vladimir Marinković, Ivan Kostić, Gorica Gajić i Vojislav Vujić.

 Sednici su prisustvovali zamenici članova Odbora: Blaža Knežević (zamenik člana Odbora Dragomira Karića), Snežana Paunović (zamenik člana Odbora Novice Tončeva), Aleksandar Stevanović (zamenik člana Odbora Branislava Mihajlovića) i Nataša Mihailović Vacić (zamenik člana Odbora Vladimira Marinkovića).

 Sednici nisu prisustvovali članovi Odbora: Jelena Mijatović, Snežana R. Petrović, Novica Tončev, Branislav Mihajlović i Zdravko Stanković.

 Sednici su, na poziv predsednika, prisustvovali: Janez Kopač, direktor Sekretarijata Energetske zajednice, Predrag Grujičić, šef Odseka Sekretarijata Energetske zajednice za sektor gasa, Ljubo Maćić, predsednik Saveta Agencije za energetiku Republike Srbije i Jelena Simović, pomoćnik ministra rudarstva i energetike, rukovodilac Sektora za evropske integracije, međunarodnu saradnju i upravljanje projektima.

 Na predlog predsednika, Odbor je jednoglasno utvrdio sledeći

D n e v n i r e d

1. Prezentacija stanja u evropskim integracijama Srbije iz oblasti energetike.

 Predsednik Odbora je istakla da je godišnji Izveštaj o napretku država članica Energetske zajednice (EnZ) u oblasti energetike za period od juna 2015. do juna 2016. godine objavljen je na web site-u Sekretarijata Energetske zajednice 27. septembra 2016. godine. Podsetila je da je četvrta godina za redom kako Janez Kopač, direktor Sekretarijata Energetske zajednice predstavlja godišnji Izveštaj o napretku Republike Srbije u impelmentaciji tzv. Trećeg paketa propisa za električnu energiju i gas u Narodnoj skupštini pred Odborom za privredu, regionalni razvoj, trgovinu, turizam i energetiku i da su dr Aleksandra Tomić i prof. dr Vladimir Marinković članovi Parlamentarnog Plenuma EnZ, koji je formiran u decembru 2015. godine.

 U uvodnim napomenama, Janez Kopač, direktor Sekretarijata EnZ je istakao da je prezentacija izveštaja postala tradicija, korisna i za Narodnu skupštinu Republike Srbije. Narodni poslanici se upoznaju sa aktuelnim događanjima u sektoru energetike i napretkom Republike Srbije u tom smislu, i korisna je za Sekretarijat EnZ koji je nadležan za nadzor nad implementacijom obaveza Republike Srbije u EnZ. Kontrola Narodne skupštine nad radom organa izvršne vlasti u sprovođenju donetih propisa povećava transparentnost i motiviše izvršnu vlast na aktivniju ulogu. Podsetio je da je Energetska zajednica osnovana pre deset godina kao neka vrsta pripremne i privremene organizacije za pripremu energetskog sektora za ulazak u Evropsku uniju (EU). Za deset godina tri države članice: Bugarska, Rumunija i Hrvatska su ulaskom u EU napustile EnZ, a nove države članice su Moldavija i Ukrajina. Ove godine u oktobru nova država članica postaje Gruzija, kao punopravni član. Posmatrači su Norveška, Turska i Jermenija. Verovatno će svi ostati posmatrači duže vreme i neće se učlanjivati. Za Tursku bi članstvo u EnZ bilo korisno. EU bi takođe imala koristi od priključenja Turske, ali postoje određeni politički problemi. Svrha osnivanja EnZ je bila da se pravni poredak u zemljama Jugoistočne Evrope približi evropskom i da se na taj način stvara poverenje investitora, jer će pravni poredak biti isti. Vremenom je postalo jasno da samo usklađivanje pravnog poretka nije dovoljno, da je potrebna i implementacija, funkcionalne institucije i mnogo znanja delova menadžmenta, ali još uvek je na prvom mestu prenos pravnog poretka.

 Cilj stvaranja EnZ bio je da se privuku investicije i da se uspostavi integrisano energetsko tržište, pre svega na području gasa i električne energije, da se poveća sigurnost snabdevanja i da se uvede konkurencija u korist potrošača. Potrošač je u centru energetske politike u EU, za razliku od bivših socijalističkih zemalja u kojima je prioritet bila sigurnost snabdevanja, a centralna uloga pripadala je dobavljačima energije. Energetska zajednica ima svoj „acquis“, svoj pravni poredak, kao što ga ima i EU. Slični su, ali nisu sasvim isti i pravni okvir EnZ je dosta manji od evropskog. Sastoji se od nekoliko direktiva iz oblasti tržišta gasa i električne energije, pet direktiva iz oblasti životne sredine, četiri direktive iz područja energetske efikasnosti itd. Pravni okvir u oblasti životne sredine čini pet direktiva. Ministarski savet u oktobru usvaja još tri i biće ih osam. U EU pravni okvir u oblasti zaštite životne sredine ima oko 200 direktiva. Najvažniji propisi na kojima se radi spadaju u tzv. Treći energetski paket za električnu energiju i gas, koje su države članice bile u obavezi da preuzmu do 1. januara 2015. godine. Direktiva o velikim ložištima će stupiti na snagu 1. januara 2017. godine. Od svih država članica EnZ Srbija i Crna Gora su najnaprednije u implementaciji, zaostaje Albanija, a BiH zbog svojih političkih problema, daleko je ispod nivoa najrazvijenijih članica. Srbija je najnaprednija u oblasti električne energije, a u oblasti gasa Ukrajina. Srbija je najnaprednija u oblasti energetske efikasnosti i obnovljivih izvora energije, kao i na području zaliha nafte.

 Izveštaj o implementaciji je podeljen po oblastima i prva oblast je električna energija. Na području električne energije Srbija je dosta razvijena, posebno veliki korak je bilo osnivanje „Sepeks-a“, berze električne energije, 17. februara ove godine, što je veliki korak za ceo region. Balkansko tržište električne energije koje vodi JP „Elektromreža Srbije“ (EMS) je u potpunosti funkcionalno, što nije slučaj u nekim drugim zemljama u regionu. Trenutno, pred Srbijom je još nekoliko prioriteta vezano za podzakonska akta. Međutim, dva su problema na području električne energije. Prvi problem je odnos između EMS i KOST (operator prenosnog sistema iz Prištine). Ta dva operatora prenosnog sistema septembra 2014. godine potpisala su ugovor o međusobnoj saradnji. Taj ugovor se ne ostvaruje u praksi. Problem je političke prirode u vezi sa snabdevanjem potrošača na severnom Kosovu. Srbija je organizovala dobavljača električne energije na severnom Kosovu, ali kancelarija za registraciju preduzeća u Prištini nije registrovala to preduzeće, pošto im se aplikacija nije svidela i taj problem koji nije tehničke nego administrativne prirode, postao je veliki politički problem. Izneo je mišljenje da bi, sa malo dobre volje sa obe strane, ovaj problem bio odavno rešen, ali da problem ima i neke druge nijanse koje sprečavaju da se organizuje tržište električne energije. Drugi problem na području električne energije je u tome što preduzeće EMS ne učestvuje u regionalnim aukcijama za prekogranične kapacitete, što je obaveza po pravnom poretku Energetske zajednice. Preduzeće EMS nije član aukcijske kuće koja ima sedište u Podgorici, već ima samo ugovor o pružanju usluga. Pre dve godine je bilo odobreno da se napravi posebno izuzeće za Srbiju, da bude samo učešće u pružanju usluga. Kada je bilo konačno dogovoreno da to bude samo pružanje usluga, tada je EMS zatražio da bude suvlasnik. Kosovski operater prenosnog sistema kao suvlasnik, koji ima veto na ulazak novih članova, u jednom trenutku je video u tome veliku moć, tako da nije došlo ni do ugovora o pružanju usluga ni do učešća u suvlasništvu. U međuvremenu je Kancelarija za aukcije prekograničnih kapaciteta postala ozbiljna institucija. Članovi su Grčka, Turska, Hrvatska, BiH, Crna Gora, Albanija, sad postaje i Makedonija, svi osim Srbije. To je obaveza po Ugovoru o Energetskoj zajednici. Problem je na terenu prekršajnog postupka EnZ, ali još nije došao do najvišeg nivoa odlučivanja.

 Makedonija ima najliberalizovanije tržište električne energije, ali su sada svima koji još nisu na liberalizovanom tržištu, zakonom zabranili ulazak na tržište, šo je veoma neobično rešenje. Ostale zemlje u regionu, izuzev Crne Gore, još su dosta nerazvijene kada je reč o liberalizaciji tržišta električne energije.

 Cena električne energije u svim zemljama članicama Energetske zajednice daleko je ispod nivoa cena u EU. U socijalističkim zemljama, cena električne energije za domaćinstva je bila niža nego za industriju, tako da je industrija subvencionisala domaćinstva. U tržišnim ekonomijama cene električne energije za industriju su niže od cena za domaćinstva, jer veliki kupci dobijaju popuste. Mali potrošači ne donose profit. U Srbiji je cena za industrijske potrošače još uvek viša nego za domaćinstva. Što se tiče približavanja cena, u Srbiji je proizvodnja električne energije dosta jeftinija od prosečne cene proizvodnje u EU, tako da nije potrebno da Srbija dostigne nivo prosečne cene proizvodnje električne energije u EU, i interesantno je samo za upoređivanje. Crna Gora, Makedonija i Moldavija su već blizu evropskog proseka.

 U poglavlju Izveštaja o implementaciji propisa iz oblasti gasa, Srbija je kao i u oblasti električne energije prenela direktivu na vreme, prva od svih zemalja članica Energetske zajednice. Međutim, problem je nerazdvajanje delatnosti dva gasna preduzeća, „Srbijagas“-a i „Jugorozgas“-a. Sekretarijat Energetske zajednice otpočeo je 2013. godine prekršajni postupak protiv Srbije zbog „Srbijagasa“. Prekršajni postupak se odvija na sledeći način: prvo se odvija neformalna komunikacija, zatim sledi otvoreno pismo kojim se otvara postupak. Ukoliko nema reakcije države članice članice u određenom roku na obrazloženi zahtev sadržan u otvorenom pismu, Sekretarijat EnZ upućuje Ministarskom savetu predlog za razmatranje. Ministarski savet EnZ je najviši organ u EnZ, odnosno neka vrsta suda. Ministarski savet usvaja zaključak o neispunjavanju obaveza, a sledeće godine, ako se ništa ne preduzme, na sledećem sastanku Ministarskog saveta se glasa o ozbiljnom i upornom kršenju obaveza iz Ugovora o osnivanju Energetske zajednice. To je donošenje mera, odnosno sankcija, koje se dogodilo samo jednom, prošle godine prema BiH. Te mere su uskraćivanje sredstava EU iz različitih fondova i oduzimanje prava glasa, oduzimanje nadoknade troškova u saradnji sa Energetskom zajednicom, odnosno troškova putovanja i sličnih troškova. Postoji mogućnost i da međunarodne finansijske organizacije obustave saradnju sa tom zemljom. Postojala je namera da se uvede ova mera prema BiH, ali se naknadno odustalo. Zaključak prvo mora da podrži Ministarski savet, što se već desilo u slučaju Srbije. U toku sledeće dve nedelje još može nešto da se reši, što se već godinama nije rešilo. Uporno insistiranje poslovodstva „Srbijagasa“ da ne razdvoji delatnosti prenosa i snabdevanja moglo bi dovesti do usvajanja mera protiv Republike Srbije ove godine. Razdvajanje delatnosti podrazumeva razdvajanje firme na dve firme - jednu koja se bavi snabdevanjem gasom odnosno trgovinom, a drugo preduzeće je operater prenosnog sistema i ima veliki uticaj na potrošače. Evropski pravni poredak razdvojio je ove delatnosti zbog zaštite konkurencije. Snabdevač gasom ne sme da ima dominantan položaj na tržištu, jer onda nema konkurencije. U Srbiji danas u trgovini gasom nema konkurencije, jer „Srbijagas“ ne dozvoljava pristup distributivnom sistemu. Jedan od trgovaca se zvanično žalio Sekretarijatu EnZ, organu koji inicira prekršajni postupak. Agencija za energetiku RS usvaja mrežni kod koji omogućava pristup prenosnom sistemu, a mrežni kod Agenciji dostavlja operator prenosnog sistema. Mrežni kod je napisan, ali nije izašao iz kancelarije „Srbijagas“-a i dostavljen Agenciji kako bi ga usvojila. To je najbolnija tačka tog razdvajanja koja sprečava konkurenciju na tržištu gasa u Republici Srbiji i šteti potrošačima jer ne mogu da biraju snabdevača. U izveštaju o implementaciji je navedeno da „Srbijagas“ opstruira razdvajanje delatnosti i na Vladi Srbije je da u potpunosti primeni Zakon o energetici i da se pridržava međunarodnih obaveza, jer je Vlada vlasnik „Srbijagas“-a.

 Agencija za energetiku Republike Srbije je jedan od dva najbolja, najobrazovanija i najrazvijenija regulatora u regionu Energetske zajednice. To je rezultat dugogodišnjeg rada gospodina Maćića i celog tima. Nedostaje potpuna finansijska nezavisnost Agencije i potrebno je izmeniti Zakon o energetici u tom delu. Agencija je formalno nezavisna, ali plate su na nivou plata državnih službenika, pa stručni i obrazovani kadrovi odlaze u bolje plaćene energetske kompanije. Zaposleni u Agenciji bi trebalo da imaju plate u proseku industrije koju regulišu. Agencija za energetiku mora biti oslobođena političkog uticaja. Regulator treba da donosi odluke koje slede logici nezavisnog regulatora. Naveo je primer usvajanja povišene tarife za sistem prenosa gasa zbog proteklih dugova „Srbijagasa“, koji su komercijalni dugovi potrošača, i nemaju veze sa prenosnim sistemom.

 Srbija je prva u regionu usvojila Zakon o robnim rezervama u prošlom mandatu. Odbor je podneo amandmane u saradnji sa Sekretarijatom EnZ i Srbija već ima zalihe nafte za 14,5 dana prosečne dnevne potrošnje, a krajnji cilj je da do 2023. godine dostigne količinu zaliha od 90 dana prosečne dnevne potrošnje nafte. Makedonija i Crna Gora su usvojile Zakon, a ostale države članice nisu. Finansijski je to dosta težak zadatak, jer potrošači finansiraju zalihe i Srbija je dosta razumno išla u povećavanje zaliha za po par dana godišnje od 2014. godine.

 Obaveze koje su ispred Srbije u implementaciji u narednom periodu su uvođenje aukcija za odobravanje podrške za proizvođače energije iz obnovljivih izvora i prilagođavanje ugovora sa proizvođačima obnovljivih izvora, kako bi se omogućilo da energija može da se uklopi u konkurentsko tržište. Što se tiče ciljeva u oblasti obnovljivih izvora energije, Srbija je u 2015. godini dostigla oko 23%, a cilj do 2020. godine je 27%. Bez intenziviranja mera za podršku obnovljivih izvora energije do 2020. godine taj cilj neće biti postignut, iako je Srbija još na predviđenoj trajektoriji.

 U oblasti energetske efikasnosti Srbija je na dobrom putu. Potrebno je da usvoji tzv. Treći akcioni plan za energetsku efikasnost koji je u fazi izrade, ali je rok za podnošenje Sekretarijatu bio 30. jun ove godine i nije ispoštovan. Srbija je imala Agenciju za energetsku efikasnost, koja je ukinuta 2012. godine, sada ima Odeljenje u Ministarstvu, ali to u praksi nikada nije efikasno kao posebna agencija.

 Na području životne sredine gde je najsloženija Direktiva o velikim ložištima, Srbija je ozbiljno pripremila Nacrt nacionalnog plana za smanjenje emisija, koji će biti prihvaćen na Ministarskom savetu u oktobru. Problem za Republiku Srbiju je Direktiva o sumporu u gorivu koja je trebala odavno da bude primenjena, ali je Srbija donela uredbu kojom je produžila rok za primenu standarda iz te direktive do 2019. godine. Sekretarijat EnZ je pokrenuo prekršajni postupak koji će verovatno biti na Ministarskom savetu kao mera sledeće godine, ako se u međuvremenu nešto ne dogovori.

 Kada je u pitanju energetska statistika, Republički zavod za statistiku prikuplja, obrađuje i objavljuje informacije u Eurostatu i usklađuje statistiku cena sa novom metodologijom Eurostata.

 U oktobru se usvaja lista projekata od regionalnog značaja za Energetsku zajednicu, koji mogu dobiti finansiranje od EU. Srbija učestvuje sa projektima gasne interkonekcije Srbija-Bugarska i Transbalkanskog dalekovoda. Energetska zajednica se širi u Belorusiju i Azerbejdžan, Sekretarijat EnZ je preuzeo od Evropske komisije za tehničku pomoć na području energetike i te dve zemlje. Gruzija postaje stalna članica. Pravni poredak o zaštiti životne sredine se proširuje, tako da po obimu nadležnosti Energetska zajednica postaje zajednica za energetiku i zaštitu životne sredine.

 Za letnju školu se prijavilo 260 studenata, a samo 40 je moglo da učestvuje. Sad se osniva Centar za rešavanje sporova i medijaciju, kao pomoć državama članicama u potencijalnim arbitražama.

 Predstavnik Ministarstva rudarstva i energetike je istakla da je u nekim oblastima implementacija malo bolja, u nekim malo lošija, ali da to ima svoje razloge. Na poslednjem sastanku „Western Balkan six“ održanom u Parizu, Republika Srbija je pohvaljena da je država članica koja ima najbolji rezultat kada je u pitanju implementacija. Ministarstvo rudarstva i energetike se priprema za predstojeći Ministarski sastanak koji će biti održan 14. oktobra u Sarajevu, prema pravilima funkcionisanja Energetske zajednice. Republika Srbija je na sva otvorena pisma poslala obrazložene odgovore koji su usvojeni na Vladi i u kojima se Srbija izjasnila o svim otvorenim pitanjima. Na Ministarskom savetu postoje načini i pravila glasanja. Istakla je da nije pravo vreme i mesto da se o tome govori kao o nečemu što je definitivno, jer postoji stav Sekretarijata i postoji odgovor Republike Srbije na određene stavove. Republika Srbija je kada je u pitanju proces koji se odnosi na EMS i KOST potpuno odbacila navode Sekretarijata EnZ, što je obrazloženo i potkrepljeno određenom dokumentacijom. Što se tiče gasnog sektora, iznela je da je u toku priprema za sastanak Ministarskog saveta. Aktivno se radi u procesu koji ima veliki broj učesnika, rade se različite analize u odnosu na specifičnosti same Republike Srbije. Postoje različiti aspekti, neki se odnose na finansije koje opredeljuju određene postupke i proces je izuzetno komplikovan i kompleksan. Podsetila je da Ugovor o Energetskoj zajednici ima član 24. prema kome je Energetska zajednica dužna da usvoji Mere kojima će prilagoditi 'acquis communautaire', uzimajući u obzir kako institucionalni okvir Ugovora, tako i specifičnu situaciju svake od Ugovornih Strana. Uglavnom se transpozicija vrši na vreme, implementacija se ostvaruje u praksi i nekada se neka pitanja vraćaju na doradu. Važno je imati opštu sliku i ipak oceniti i videti da Srbija ulaže napore i da se po ovom izveštaju nalazi u samom vrhu u implementaciji.

 Predsednik Saveta Agencije za energetiku Republike Srbije je izneo da je o nekim od navedenih pitanja Agencija za energetiku RS obavestila Odbor za privredu, regionalni razvoj, trgovinu, turizam i energetiku 19. jula o.g, jer Agencija za svoj rad odgovara Narodnoj skupštini RS. U toj verziji Izveštaja ocena Sekretarijata je bila da Agencija nekoliko godina podleže političkom pritisku jer nije prisilila EMS da radi u okviru tzv. "cheapest allocation office“ u Podgorici. Agencija je u odgovoru dostavljenom Sekretarijatu EnZ navela da nikad niko u Srbiji nije imao bilo kakav zahtev prema Agenciji ili izdavao bilo kakve instrukcije ili dokument ni usmeno ni pisano, ni od institucije, ni od nekog lica koji bi navedeno mogli dokazati. Agencija je zatražila od Sekretarijata EnZ da dostavi dokumenta, informacije ili akte koji bi to dokazivali i nije dobila odgovor na ovo pitanje. Umesto odgovora, krug pitanja se proširio na druge oblasti sa sličnom tvrdnjom da je Agencija pod političkim uticajem jer nije prisilila preduzeća da razdvoje delatnosti, iako Agencija nema takva ovlašćenja u Zakonu o energetici. Savet Agencije za energetiku je zatražio od Sekretarijata EnZ da vodi računa o raspodeli ovlašćenja prema odredbama Zakona o energetici, jer Agencija nema direktne mehanizme kojima bi nešto od navedenog izvršila. Ukoliko bi se Agencija upustila u takve aktivnosti, na takve odluke bi mogla biti uložena žalba i bile bi poništene, što bi direktno i konkretno urušilo kredibilitet institucija i to bi bila velika greška. Izneo je mišljenje da Sekretarijat EnZ ne treba da izlazi iz okvira ovlašćenja koja ima po Ugovoru o osnivanju Energetske zajednice, jer bi u nekom trenutku ishod mogao biti ovakav. U vezi saglasnosti Agencije da se na tarifu za transport gasa doda određeni iznos, to je rezultat dogovora u okviru aranžmana sa MMF i odnosi se na prethodne dugove „Srbijagas“-a. Sekretarijat EnZ je o tome detaljno obavešten u prethodnom postupku, kao i da je to mera privremenog karaktera. Agencija je tražila da se preliminarne ocene Sekretarijata usklade sa činjenicama, jer nije dobro da se zasnivaju na pretpostavkama, s obzirom da nema akata i dokaza za takve ocene. U tekstu Izveštaja se navodi da je Agencija za energetiku RS veoma aktivna u regionu. Agencija jeste aktivna, jer ima u vidu da su zemlje regiona male zemlje, da se ni u jednoj ne može organizovati efikasno tržište energije i da se mora ići na saradnju, povezivanje i graditi zajedničko tržište, što je ocena i Evropske komisije kada su u pitanju energetska tržišta država članica EU. Tržišni mehanizmi mogu efikasno da deluju samo ako postoji velika ponuda i tražnja. U Srbiji se može napraviti tržište tako što će se pocepati JP „Elektroprivreda Srbije“ (EPS) i napraviti konkurencija iz delova EPS-a, ali je pitanje u ovako maloj zemlji koliko bi to koštalo kupce. Tržište nije samo sebi cilj nego treba da bude sredstvo da kupci što manje plaćaju energiju i da s druge strane bude dugoročno održiv sistem, ne samo kratkoročno rešenje. U Izveštaju je navedeno da Agencija treba što pre da oceni da li cene za domaćinstva i male kupce treba i dalje da budu regulisane. To jeste navedeno u Zakonu kao zadatak koji treba da se izvrši do aprila 2017. godine, posle čega bi Vlada, do kraja 2017. godine morala da preduzima mere i druge mehanizme za snabdevanje malih kupaca i domaćinstava. Agencija smatra da nije potrebno da se to navodi u Izveštaju za 2015/2016. godinu, jer ima dovoljno vremena da se to uradi. Agencija je uspostavila saradnju sa Komisijom za zaštitu konkurencije, jer i Komisija mora da da podloge da bi Agencija izvršila ocenu. Blagovremeno se sprovode potrebne radnje. Istovremeno se odvija i saradnja sa Ministarstvom rudarstva i energetike u pogledu zaštite siromašnih kupaca, kako bi bila dovoljna da omogući ukidanje regulisanih cena. Agencija će u zakonskom roku adekvatno rešiti i ovo pitanje i nema potrebe da se unapred upućuje neka vrsta kritike kroz ocenu u Izveštaju. Povećanje likvidnosti berze je takođe pitanje koje se postavlja. Agencija za energetiku RS je u kontaktu sa berzom i jedna od mera je da se berza poveže sa berzama u Mađarskoj, Rumuniji, Slovačkoj i Češkoj. Dopis ove grupe iz koga se vidi da to nije moguće uraditi bez međukoraka koji mora da ispuni grupa je dostavljen. Agencija ide u tom smeru, ali postoje i lokalne i druge mere koje se mogu preduzeti da se ta obaveza ispuni. U svakom slučaju, Agencija vodi računa o tome kolika je Srbija zemlja, koliki prostor ima i šta je moguće uraditi, a da ne bude komplikovanije i skuplje nego što je bilo. Formalno gledano neke obaveze se mogu uspešno izvršiti, a da realno nema efekata koje treba da tržište da.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li je mišljenje odnosno stav EnZ u saradnji sa Vladom oko implementacije obaveza vezano za električnu energiju, gas, naftu, zaštitu životne sredine i postojanje Agencije za energetsku efikasnost da preovladava kompleksna materija koja je predmet primene propisa, ili je više bitan politički faktor;

- koliko „Srbijagas“ i „Jugorozgas“ opstruiraju procese implementacije propisa i u kojoj meri je problem političke prirode, a u kojoj meri objektivni problem našeg energetskog sektora, odnosno da li su te teškoće objektivne ili više političke prirode.

 U raspravi, izneto je da se, kada se iznose primedbe u pogledu toga šta nije urađeno, stiče utisak da se teži idealnom poretku, što je dobro, ali da se do tog stepena ipak dolazi kompromisom kroz zajedničku saradnju i razumevanje. Upućene kritike su prenaglašene, s obzirom da je Srbija u proteklih godinu dana dosta radila na razdvajanju delatnosti unutar „Srbijagas“-a. Započeta je finansijska transformacija, koja je vezana i aranžmanom sa MMF-om, jer Srbija nije u mogućnosti da bez određenih finansijskih preduslova izvrši razdvajanje delatnosti. Preoštro izrečena kritika zvuči kao da slučaj „Srbijagas“ potpuno zaustavlja proces evropskih integracija. Srbija je imala eksploatorne skrininge za poglavlja 15. i 21. vezano za mreže i taj deo je u vezi sa briselskim pregovorima sa Prištinom. Nije za očekivanje da se država odrekne svog vlasništva ili da se mreža prepusti bez pregovora koji idu korak po korak. Ocena da je Agencija za energetiku pod političkim uticajem je preoštro data u Izveštaju. Agencija podnosi godišnje izveštaje o radu Odboru za privredu, regionalni razvoj, trgovinu, turizam i energetiku i svi su bili prihvaćeni. Još od 2005. godine, kada je gospodin Ljubo Maćić prvi put izabran za predsednika Saveta, predsednik Vlade je bio gospodin Vojislav Koštunica, 2011. godine predsednik Vlade je bio gospodin Mirko Cvetković, poslednjih godina predsednik Vlade je gospodin Aleksandar Vučić, niko u ovom parlamentu nije dovodio u vezu predsednika i članove Saveta Agencije za energetiku sa politikom. Oni su uvek imali svoj profesionalni stav iz oblasti kojom se bave i Odbor je njihove izveštaje razmatrao na taj način. Odbor za finansije, republički budžet i kontrolu trošenja javnih sredstava je razmatrao Finansijski plan Agencije za energetiku i predstavnici opozicionih stranaka ne smatraju da plate zaposlenih u Agenciji nisu dovoljno visoke, s obzirom da je konsolidacija javnih finansija u toku. Ekonomski faktor dovodi do fluktuacije stručnih kadrova u Srbiji, kao i u regionu i ta fluktuacija nema političku dimenziju. Kada je reč o obnovljivim izvorima energije, Srbija može vrlo brzo da dostigne 27%, ukoliko bi država mogla da daje garancije investitorima iz budžeta. Za preuzimanje odgovornosti za tako krupne korake trenutno niko nije spreman u državi. Zbog toga se ide malim koracima. Kada je reč o obnovljivim izvorima energije, Srbija će postići obavezujući cilj. Na implementaciji propisa iz oblasti energetske efikasnosti će se još raditi, posebno kada je reč o javnim zgradama. Sekretarijat EnZ je u Izveštaju u nekim oblastima ušao u suštinu kada je reč o ispunjavanju obaveza Srbije, ali nije u potpunosti sagledao razloge zbog kojih se neki problemi teže rešavaju, koji su uglavnom na tehničkom nivou. Treba se vratiti zajedničkom cilju i u budućnosti probleme rešavati dijalogom i izbegavati dimenziju tužbi. Kada je u pitanju „Srbijagas“, Vlada je prošle godine donela Zaključak koji se odnosio na finansijsko razdvajanje, koje je započeto. Sledeći koraci su formiranje dve firme, podela imovine i potpuna implementacija obaveze razdvajanja delatnosti. To je proces u kome treba zajednički da se radi, jer se uvođenjem mera i kaznenih odredbi dolazi u situaciju da se ne razgovara, a to nije cilj nikome. S druge strane, ne bi trebalo da postoje dvostruki standardi kada su u pitanju druge države u regionu. Izneto je da treba pozdraviti Izveštaj i u sledećim mesecima ispraviti ono što je moguće kako bi tržište energenata funkcionisalo u korist građana. Rezultat funkcionalnog tržišta je adekvatna cena električne energije i gasa, imajući u vidu socijalnu kartu Srbije i taj proces će morati pažljivo da se sprovodi.

 Izneta je primedba što za ovako iscrpan izveštaj nije bilo dovoljno vremena da ga članovi Odbora detaljnije pogledaju, proanaliziraju i pripreme se, jer mnogi članovi Odbora nisu tehničke struke. Iznet je predlog da se izveštaj ubuduće dostavi četiri do pet dana pre sednice Odbora, kako bi članovi Odbora imali vremena da se pripreme. Predsednik Odbora je obavestila da je prezentacija izveštaja dostavljena prethodnog dana od strane Sekretarijata EnZ, i da nije bilo moguće organizovati sednicu Odbora na predloženi način, jer je termin održavanja sednice Odbora usaglašavan sa gospodinom Janezom Kopačem. Odlučila je da sednicu sazove u terminu koji je moguć u datim okolnostima, jer je potrebno da Narodna skupština i Odbor poštuju Ugovor i neguju odnose sa Sekretarijatom EnZ, uz dobru volju, da se nađe zajednički imenitelj i da se ide napred. To su procesi za koje je potrebno vreme. Potrebno je da Srbija radi planski, sistematično, kao dobar partner u ovom ugovornom odnosu, ozbiljno, odgovorno i razumno. Ukoliko se realno desi problem u realizaciji plana ili roka, obaveza je da se na to ukaže, što mora naići na razumevanje.

 Izneto je mišljenje da je energetski sektor država u državi i da je jako teško vršiti politički pritisak na energetski sektor. Sa ljudima koji vode ovaj sektor potrebno je da se razgovara vrlo elastično i pažljivo, jer je to realnost u Srbiji. Kompleksno je pitanje da li se radi o rigidnosti, otporu promenanama, da li donosioci odluka u sektoru energetike brane sebe ili brane energetski sistem Srbije. Takođe je izneto mišljenje da su plate u energetskom sektoru i u agencijama previsoke za srpski standard. Ako narodni poslanik ima platu 500, 600 ili 700 evra, ne može zaposleni u Agenciji za energetiku ili u energetskom sektoru da ima 1000 ili 2000 evra. Izneto je da je i evroskepticima cilj da potrošači budu zadovoljni, tržište uređeno, energenti jeftini, snabdevanje sigurno i izvesno, i da znaju koliko sve to košta i ko pravi problem.

 Istaknuto je da energetska politika Srbije prati evropske integracije, koje su glavni cilj politike Srbije. Energetsko integrisanje Srbije, usvajanje standarda, direktiva i paketa propisa koje definiše EU ne dovode se u pitanje. Izneto je mišljenje da su izrazi „tužbe i sankcije“ preterani, jer su to mere do kojih normalno dolazi kada bilo koja zemlja nije ispunila obaveze do kraja i dobro je da se o tome blagovremeno razgovara u parlamentu. Suština je da je potrebna konkurencija, otvoreno tržište gasa, što će se u narednom periodu desiti, a dosta može da se uradi do sastanka Ministarskog saveta. Srbija treba da se prilagodi Trećem paketu propisa za električnu energiju i gas i da uradi sve što je definisano u okviru poslovanja „Srbijagas“-a i otvaranja tržišta gasa. Nikome nije u interesu zatvoreno tržište, koje dovodi u pitanje evropske integracije. Za Srbiju su energetska bezbednost i gas strateški važni i budućnost Srbije je u Evropi i u okviru energetskog sektora same Evrope. Diversifikacija snabdevanja gasom je važna, posebno realizacija projekta gasne interkonekcije sa Bugarskom, jer visoka zavisnost utiče ne samo na energetsku bezbednost, već i na bezbednost cele zemlje i na ekonomsku budućnost. Uvažavajući specifičnost i ekonomsku situaciju u Srbiji, ima puno prostora za obnovljive izvore energije, gde je potrebna pomoć Energetske zajednice, kako bi snabdevanje energijom bilo diversifikovanije. Izneto je očekivanje od Ministarstva rudarstva i energetike da ima proaktivniju ulogu u Međunarodnoj organizaciji za obnovljive izvore energije i u EnZ u domenu obnovljivih izvora energije i da što pre nađe zajednički jezik sa Energetskom zajednicom po pitanju aktuelnih nesporazuma. Izneto je mišljenje da Srbija treba da ulaže, investira u obnovljive izvore energije, ne samo zbog dostizanja obavezujućeg cilja od 27% u odnosima sa EnZ i EU, nego zbog smanjenja zavisnosti od energenta kao što je gas.

 Povodom diskusije, Janez Kopač se osvrnuo na četiri problema, odnosno pitanja izneta u raspravi. Razdvajanje delatnosti „Srbijagas“-a bilo je obavezno za Republiku Srbiju još 2012. godine, po tzv. Drugom energetskom paketu propisa, ali se ništa nije desilo. Sekretarijat EnZ je 2013. godine pokrenuo prekršajni postupak, ali se ništa nije desilo. U decembru 2014. godine, Vlada je usvojila zaključak da će se razdvajanje izvršiti do sredine 2015. godine. Sredinom 2015. godine Sekretarijat EnZ je za par dana zakasnio sa upućivanjem predloga za prekršajni postupak Ministarskom savetu i na taj način se nije ništa desilo. Početkom ove godine, samo je osnovana firma „Transport gasa Srbije“, koja ima jednog zaposlenog. To naravno nije operator prenosnog sistema, operator prenosnog sistema će imati oko 200 zaposlenih i biće ozbiljna firma. To je sve samo na papiru. Usledili su pregovori sa MMF-om i rukovodstvo „Srbijagas“-a je to iskoristilo kao opravdanje da se opet ništa ne uradi. Istakao je da lično razume posebne okolnosti i uvažava ih, Sekrearijat EnZ je fleksibilan, ali ima mnogo stvari koje se mogu uraditi, nevezano za konačni dogovor Vlade sa MMF-om, i koji ne utiču na taj dogovor, ali omogućavaju razdvajanje delatnosti. Jedna od njih je Mrežni kod, koji se može usvojiti za dve nedelje ako ima volje, ali volje do sada nije bilo. Međunarodna zajednica neko vreme ima strpljenje, koje ima granice. Energetski sektor, iako je Srbija najnaprednija u transpoziciji, ima tri otvorena slučaja. Jedan je odnos KOST-EMS, drugi je učešće Srbije u kancelariji za raspodelu prekograničnih kapaciteta u Podgorici i treći je „Srbijagas“. Postojao je i četvrti problem naftnih rezervi, ali taj problem je rešen. Kada je EU pripremala uslove za otvaranje progovaračkih poglavlja, postavila je dva uslova – naftne rezerve i razdvajanje delatnosti „Srbijagas“-a. Srbija je odlično rešila pitanje naftnih rezervi, a pitanje „Srbijagas“-a još uvek ne. Pošto se problem uporno nastavlja, onda su i ostali problemi, koji su bili tehničke prirode, odjednom izrasli zbog tog insistiranja, u kome je puno inaćenja i ličnih razloga. Postoji veliki politički problem, koji se sad spominje kao uslov za otvaranje pregovaračkog poglavlja, što je potpuni nonses. Srbija mora rešavati probleme, ali se neki problemi uporno nastavljaju, kao da neko želi da neguje probleme, a ne da ih rešava. Zbog toga je i ovaj izveštaj, ove godine kritičniji, jer od tri problema, jedan je politički, KOST-EMS, a druga dva su problem dobre volje, koji su se mogli davno rešiti, ali nema te volje. Istakao je da Vlada Republike Srbije treba da napravi red, jer neki faktori, „stejk holderi“,imaju svoj interes da se problem ne reši, a na kraju to je problem Republike Srbije. Zbog toga je Sekretarijat kritičan i prema Agenciji za energetiku. Gospodin Maćić nije dozvoljavao direktne političke pritiske, ali je bilo nereagovanja u pravcu rešavanja problema kad je politički neprijatno, kao u slučaju „Jugorozgas“, kome bi Agencija mogla oduzeti licencu. Agencija ima neprijatno oružje u svojim rukama s kojim treba biti oprezan, ali nedostaje malo više akcije. Konflikt između EMS i KOST nije u vezi sa vlasništvom. Vlasništvo će se rešavati u drugim procesima. EMS i KOST su počeli sa tzv. **„**Inter-TransmissionSystemOperatorCompensation(ITC)mechanism**“** od 1. januara 2016. godine, čime su uredili jedan odnos, ali su mnogi drugi odnosi ostali nerešeni. EMS je na neki način prepoznao KOST kao partnera i to nije u vezi sa vlasništvom, već ko sada upravlja sistemom i to definitivno nije EMS. Tu ostaju mnogi otvoreni problemi, koji imaju i politički prizvuk. U odgovoru na pitanje ima li objektivnih problema ili su politički, Kopač je izneo da ima i objektivnih i političkih. Izneo je da se sastao sa ministrom rudarstva i energetike, da teče intenzivna komunikacija po pitanju „Srbijagas“-a, traže se rešenja razgovorom.

 Zajednički je ocenjeno da je Srbija dosta toga uradila, da postoje otvorene teme na kojima i dalje mora da se radi, da postoji dijalog, da moraju da se ispunjavaju obaveze, ali da sa druge strane treba da postoje i jednaki standardi kada su ocene u pitanju. Potrebno je da obe strane učine maksimalan napor da se dođe do rešenja, u zajedničkom interesu.

 U diskusiji su učestvovali Snežana B. Petrović, Aleksandra Tomić, Gorica Gajić, Vladimir Marinković, Jelena Simović, Ljubo Maćić i Janez Kopač.

 Sednica je zaključena u 12 časova i 54 minuta.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić |  PREDSEDNIK Snežana B. Petrović |